CELEX: 
Language: hu
Date: 2016-10-20 00:00:00
Title: A BIZOTTSÁG (EU) .../... FELHATALMAZÁSON ALAPULÓ RENDELETE a nagy rombuszhal Fekete-tengeren folytatott halászatát érintő visszadobási terv létrehozásáról

INDOKOLÁS
            
            
               1.A FELHATALMAZÁSON ALAPULÓ JOGI AKTUS HÁTTERE
            
            
               A közös halászati politika (KHP) egyik fő célja – amint azt az 1380/2013/EU rendelet
                  1
                is meghatározza – a nem szándékos fogások magas szintjének csökkentése és a visszadobás gyakorlatának fokozatos felszámolása az Unió valamennyi halászati tevékenységében. A visszadobás gyakorlata jelentős erőforrás-pazarlás, és kedvezőtlenül érinti az erőforrások fenntartható kiaknázását, valamint a halászati tevékenységek gazdasági életképességét. A KHP további fontos eleme a fokozott regionalizáció, amelynek célja a mikrogazdálkodás elkerülése/minimalizálása uniós szinten, valamint annak biztosítása, hogy a szabályok igazodjanak az egyes halászati tevékenységek és tengeri területek specifikus jellemzőihez.
            
            
               A KHP több olyan rendelkezést is tartalmaz, amelyek a kirakodási kötelezettség végrehajtásának megkönnyítését célozzák. Vannak például általános rugalmassági rendelkezések, ezeket a tagállamok a kvótakezelés kapcsán alkalmazhatják. Emellett a KHP specifikus rugalmassági mechanizmusokat is előír, amelyek többéves tervek, illetve többéves tervek hiányában úgynevezett visszadobási tervek útján ültetendők át a gyakorlatba. Ezek a visszadobási tervek ideiglenes – legfeljebb hároméves időtartamra szóló – intézkedésül szolgálnak. A visszadobási tervek olyan közös ajánlásokon alapulnak, amelyeket az ugyanazon térségben vagy tengermedencében a biológiai források tekintetében közös érdekkel bíró tagállamok csoportjai dolgoztak ki.
            
            
               2017. január 1-jétől a Fekete-tengeren bevezetésre kerül a fogási korlátozások hatálya alá tartozó, halászatot meghatározó fajok állományait érintő fogások kirakodására vonatkozó kötelezettség. A nagy rombuszhalra irányuló halászat e rendelkezés hatálya alá tartozik. Az 1380/2013/EU rendelet 15. cikkének (5) bekezdése szerint a visszadobási tervek az alábbi elemeket tartalmazhatják:
            
            
               a kirakodási kötelezettség hatálya alá tartozó halászati tevékenységekre vagy fajokra vonatkozó egyedi rendelkezések;
            
            
               a kirakodási kötelezettség alóli mentességek részleteinek meghatározása, amennyiben a halászati tevékenységek vagy a fajok megfelelnek bizonyos, a magas túlélési aránnyal kapcsolatos kritériumoknak;
            
            
               a de minimis kivételekre vonatkozó rendelkezések az 1380/2013/EU rendelet 15. cikke (5) bekezdésének c) pontja szerint;
            
            
               a fogások dokumentálására vonatkozó rendelkezések;
            
            
               a minimális állományvédelmi referenciaméret meghatározása.
            
            
               A fentiek fényében Bulgária és Románia hároméves visszadobási tervre vonatkozó javaslatot nyújtott be az Európai Bizottsághoz a nagy rombuszhalnak a Fekete-tengeren (a GFCM-megállapodás hatálya alá tartozó 29-es jelű földrajzi alterületen) folytatott halászatát érintően.
            
            
            
               2.AZ AKTUS ELFOGADÁSÁT MEGELŐZŐ KONZULTÁCIÓK
            
            
               A nagy rombuszhal Fekete-tengeren (a GFCM-megállapodás hatálya alá tartozó 29-es jelű földrajzi alterületen) folytatott halászatát érintő, közös ajánláson alapuló visszadobási terv
            
            
               A Fekete-tenger vizeire vonatkozó kirakodási kötelezettség regionális szintű végrehajtása céljából 2016. június 30-án Bulgária és Románia közös ajánlást nyújtott be az Európai Bizottság szolgálataihoz, mely a visszadobási terv alapjául szolgál.
            
            
               Az 1380/2013/EU rendelet 18. cikkével összhangban a javasolt felhatalmazáson alapuló bizottsági jogi aktus erre, a nagy rombuszhal Fekete-tenger vizein folytatott halászatában közvetlen állománygazdálkodási érdekeltséggel bíró tagállamok által készített és benyújtott közös ajánlásra épül.
            
            
               A közös ajánlás az alábbi elemeket foglalja magában:
            
            
               a visszadobási terv hatálya alá tartozó halászati tevékenységek;
            
            
               magas túlélési arányon alapuló mentesség a nagy rombuszhal (Psetta maxima) fenéken rögzített kopoltyúhálóval történő halászatára vonatkozó kirakodási kötelezettség hatálya alól;
            
         
         
            
               ragadozók támadása következtében sérült halak fogásaira vonatkozó mentesség;
            
            
               a nagy rombuszhal valamennyi fogásának (kirakodásának és visszadobásának) feljegyzésére vonatkozó nyomonkövetési intézkedések.
            
            
               A Halászati Tudományos, Műszaki és Gazdasági Bizottság (HTMGB) szakértői munkacsoportja a HTMGB 2016. július 4–8-i plenáris ülésén értékelte a Bulgária és Románia által benyújtott, a nagy rombuszhal Fekete-tengeren folytatott halászatát érintő fogások kirakodására vonatkozó kötelezettség alkalmazásáról szóló közös ajánlás elemeit
                  2
               .
            
            
               A HTMGB úgy ítélte meg, hogy a közös ajánlás megalapozott érveket tartalmazott a visszadobott fajok magas túlélési arányára vonatkozóan. Ennek fényében helyénvaló a magas túlélési arányon alapuló mentesség biztosítása. Ugyanakkor a szóban forgó területen közvetlen állománygazdálkodási érdekkel bíró tagállamoknak további kutatásokat kell folytatniuk.
            
            
               Ami a nagy rombuszhal fenéken rögzített kopoltyúhálóval történő fogásaira vonatkozó, magas túlélési arányon alapuló mentességet illeti, a tagállamoknak újabb tudományos érveket kell gyűjteniük e különleges mentesség tekintetében. A benyújtott információkat a HTMGB egy év elteltével értékeli a mentesség alkalmazásának megerősítése céljából. A nagy rombuszhal fenéken rögzített kopoltyúhálóval történő fogásaira vonatkozó, magas túlélési arányon alapuló mentességről a rendelet úgy rendelkezik, hogy az csak a 2017-es évre érvényes.
            
            
               Az említett elemek alapján a fekete-tengeri nagy rombuszhalra vonatkozó visszadobási terv az első lépésnek tekinthető azon az úton, amely a visszadobás gyakorlatának az Unió valamennyi halászati tevékenysége tekintetében történő fokozatos, a fogási korlátozások hatálya alá tartozó fajok állományait érintő fogások kirakodására irányuló kötelezettség bevezetése révén megvalósítandó felszámolása felé vezet.
            
            
               3.A FELHATALMAZÁSON ALAPULÓ JOGI AKTUS JOGI ELEMEI
            
            
               A javaslat összefoglalása
            
            
               A jogi intézkedés fő célja a kirakodási kötelezettség végrehajtását elősegítő intézkedések elfogadása.
            
            
               A rendelet meghatározza azt a fajt és halászati tevékenységet, amelyre különös intézkedések – például a magas túlélési arányon alapuló mentesség – vonatkoznak.
            
            
               Jogalap
            
            
               Az 1380/2013/EU rendelet 15. cikke (1) bekezdésének d) pontja, 15. cikkének (6) bekezdése, 18. cikkének (1) és (3) bekezdése, valamint az 1967/2006/EK rendelet 15a. és 29a. cikke.
            
            
               A szubszidiaritás elve
            
            
               A javaslat az Európai Unió kizárólagos hatáskörébe tartozik.
            
            
               Az arányosság elve
            
            
               A javaslat a Bizottság részére az 1380/2013/EU rendelet 15. cikkének (6) bekezdésében biztosított felhatalmazás hatálya alá tartozik, és nem lépi túl az említett rendelkezés céljának eléréséhez szükséges mértéket.
            
            
               A jogi aktus típusának megválasztása
            
            
               Javasolt aktus: a Bizottság felhatalmazáson alapuló rendelete.
            
            
               Más jogi aktus nem felelne meg a következők miatt: A Bizottságot hatáskörrel ruházták fel a visszadobási tervek felhatalmazáson alapuló jogi aktusok útján történő elfogadására. A közvetlen állománygazdálkodási érdekkel bíró tagállamok benyújtották közös ajánlásukat. A közös ajánlásban és e javaslatban foglalt intézkedések a legjobb tudományos szakvéleményeken alapulnak és kielégítik az 1380/2013/EU rendelet 18. cikkének (5) bekezdésében meghatározott összes vonatkozó követelményt.
            
            
               A BIZOTTSÁG (EU) .../... FELHATALMAZÁSON ALAPULÓ RENDELETE
            
         
         
            
               (2016.10.20.)
            
            
               a nagy rombuszhal Fekete-tengeren folytatott halászatát érintő visszadobási terv létrehozásáról
            
            
               AZ EURÓPAI BIZOTTSÁG,
            
            
               tekintettel az Európai Unió működéséről szóló szerződésre,
            
            
               tekintettel a közös halászati politikáról, az 1954/2003/EK és az 1224/2009/EK tanácsi rendelet módosításáról, valamint a 2371/2002/EK és a 639/2004/EK tanácsi rendelet és a 2004/585/EK tanácsi határozat hatályon kívül helyezéséről szóló, 2013. december 11-i 1380/2013/EU európai parlamenti és tanácsi rendeletre
                  3
                és különösen annak 15. cikke (6) bekezdésére,
            
            
               mivel:
            
            
               (1)Az 1380/2013/EU rendelet célja, hogy a kirakodásra irányuló kötelezettség bevezetésével minden uniós halászati tevékenységben fokozatosan felszámolja a visszadobás gyakorlatát.
            
            
               (2)Az 1380/2013/EU rendelet 15. cikkének (6) bekezdése felhatalmazza a Bizottságot arra, hogy felhatalmazáson alapuló jogi aktusok útján legfeljebb három éves időszakra visszadobási terveket fogadjon el a tagállamok által az illetékes tanácsadó testületekkel folytatott konzultáció során kidolgozott közös ajánlás alapján.
            
            
               (3)Bulgária és Románia a nagy rombuszhal állományainak hasznosítása tekintetében közvetlen halászati gazdálkodási érdekkel bír a Fekete-tengeren. 2016. június 30-án az említett tagállamok – az ágazat véleményének figyelembevételével – közös ajánlást nyújtottak be a Bizottsághoz a nagy rombuszhal Fekete-tengeren folytatott halászatát érintő visszadobási tervre vonatkozóan. Az illetékes tudományos testületek szakvéleményükkel járultak hozzá a folyamathoz. Az 1380/2013/EU rendelet 18. cikkének (3) bekezdésével összhangban a közös ajánlásból csak azok az intézkedések foglalandók bele ebbe a rendeletbe, amelyek megfelelnek a szóban forgó rendelet 15. cikke (6) bekezdésének.
            
            
               (4)A Fekete-tengert illetően az 1380/2013/EU rendelet 15. cikke kirakodási kötelezettséget állapít meg a fogási korlátozások hatálya alá tartozó fajok fogásai tekintetében. Az 1380/2013/EU rendelet 15. cikke (1) bekezdése d) pontjának megfelelően a kirakodási kötelezettség legkésőbb 2017. január 1-jétől alkalmazandó a halászatot meghatározó fajok vonatkozásában. A nagy rombuszhal e fajok körébe tartozik.
            
            
               (5)A közös ajánlás a kirakodási kötelezettség hatálya alóli mentesség alkalmazását javasolja a fekete-tengeri nagy rombuszhalra vonatkozóan, mert a tudományos bizonyítékok magas túlélési arányra utalnak. A közös ajánlásban szereplő és a Halászati Tudományos, Műszaki és Gazdasági Bizottság (HTMGB) által megvizsgált
                  4
                tudományos bizonyítékokra figyelemmel, az 1380/2013/EU rendelet 15. cikke (4) bekezdése b) pontjában engedélyezett, magas túlélési arányon alapuló mentességet egy évre szóló hatállyal bele kell foglalni ebbe a rendeletbe. Szükséges, hogy az érintett tagállamok megküldjék a Bizottságnak a releváns információkat annak érdekében, hogy a HTMGB teljeskörűen értékelhesse a nagy rombuszhal fenéken rögzített kopoltyúhálóval történő fogásaira vonatkozó mentesség indokait, a Bizottság pedig felülvizsgálhassa e mentességet.
            
            
               (6)A megfelelő ellenőrzés biztosítása végett a tagállamok részére külön követelményeket kell megállapítani az e rendelet hatálya alá tartozó hajók jegyzékének létrehozására vonatkozóan.
            
            
               (7)Mivel az e rendelet szerinti intézkedések közvetlenül érintik az uniós hajók halászati idényéhez kapcsolódó gazdasági tevékenységeket és a halászati idény tervezését, e rendeletnek a kihirdetése után azonnal hatályba kell lépnie. A közös ajánlásnak megfelelően és az 1380/2013/EU rendelet 15. cikkének (1) bekezdésében meghatározott határidő figyelembevételével e rendelet 2017. január 1-jétől alkalmazandó,
            
            
               ELFOGADTA EZT A RENDELETET:
            
            
               1. cikk
               A kirakodási kötelezettség teljesítése
            
            
               Az 1380/2013/EU rendelet 15. cikkének (1) bekezdésében meghatározott kirakodási kötelezettség a fenéken rögzített kopoltyúhálókkal (halászeszközkód
                  5
               : GNS) fogott nagy rombuszhal (Psetta maxima) fekete-tengeri állományaira alkalmazandó.
            
            
               2. cikk
               Fogalommeghatározás
            
            
               E rendelet alkalmazásában „Fekete-tenger”: az 1343/2011/EU európai parlamenti és tanácsi rendelet
                  6
                I. mellékletében meghatározott, a Földközi-tengeri Általános Halászati Bizottság (GFCM) létrehozásáról szóló megállapodás hatálya alá tartozó 29-es jelű földrajzi alterület.
            
            
               3. cikk
               Túlélési arányon alapuló mentesség
            
            
               (1)
                     Az 1380/2013/EU rendelet 15. cikke (4) bekezdésének b) pontja szerinti, azon fajok esetében érvényesítendő, kirakodási kötelezettség alóli mentességet, amelyek vonatkozásában a tudományos bizonyítékok magas túlélési arányokat jeleznek, a 2017. évben alkalmazni kell a fenéken rögzített kopoltyúhálókkal fogott nagy rombuszhal (Psetta maxima) fekete-tengeri állományaira.
            
         
         
            
               (2)
                     Az (1) bekezdésben említett körülmények között fogott nagy rombuszhalakat (Psetta maxima) haladéktalanul szabadon kell engedni azon a területen, ahol a fogás történt. 
            
            
               (3)
                     A nagy rombuszhal Fekete-tengeren folytatott halászatában közvetlen állománygazdálkodási érdekkel bíró tagállamok 2017. május 1-jéig további, a 2016. július 4-i közös ajánlásban megadott információkat kiegészítő adatokat nyújtanak be a Bizottsághoz, minden egyéb olyan releváns tudományos információval együtt, amelyek alátámasztják az (1) bekezdés szerinti mentességet. A Halászati Tudományos, Műszaki és Gazdasági Bizottság (HTMGB) legkésőbb 2017 júliusáig értékeli a (3) bekezdésben említett adatokat és információkat.
            
            
               4. cikk
               Hajójegyzék
            
            
               (1)
                     Az érintett tagállamok meghatározzák azon hajók körét, amelyek a fenéken rögzített kopoltyúhálókkal fogott nagy rombuszhalra (Psetta maxima) vonatkozó kirakodási kötelezettség hatálya alá tartoznak.
            
            
               (2)
                     Az érintett tagállamok a biztonságos uniós ellenőrzési honlap használatával 2016. december 31-ig megküldik a Bizottságnak és a többi tagállamnak a nagy rombuszhalra halászó hajók hiánytalan jegyzékét. Az érintett tagállamok naprakészen tartják a jegyzéket.
            
            
               5. cikk
               Hatálybalépés és alkalmazás
            
            
               Ez a rendelet az Európai Unió Hivatalos Lapjában való kihirdetését követő napon lép hatályba.
            
            
               Ezt a rendeletet 2017. január 1-jétől 2019. december 31-ig kell alkalmazni.
            
            
               Ez a rendelet teljes egészében kötelező és közvetlenül alkalmazandó valamennyi tagállamban.
            
            
               Kelt Brüsszelben, 2016.10.20.-én.
            
            
               
                     a Bizottság részéről
               
               
                     elnök
                     Jean-Claude JUNCKER
               
            
         
         
            
                  
                     (1)
                  
                        Az Európai Parlament és a Tanács 2013. december 11-i 1380/2013/EU rendelete a közös halászati politikáról, az 1954/2003/EK és az 1224/2009/EK tanácsi rendelet módosításáról, valamint a 2371/2002/EK és a 639/2004/EK tanácsi rendelet és a 2004/585/EK tanácsi határozat hatályon kívül helyezéséről. 
                  HL L 354., 2013.12.28., 22–61. o.
                  .
               
               
                  
                     (2)
                  
                        A Halászati Tudományos, Műszaki és Gazdasági Bizottság (HTMGB) jelentései – Evaluation of the landing obligation joint recommendations (A kirakodási kötelezettség alkalmazásáról szóló közös ajánlások értékelése, STECF-16-10). 2016. Az Európai Unió Kiadóhivatala, Luxembourg, EUR XXXX EN, JRC XXXX, XXX o. A dokumentum 
                  itt olvasható
                  .
               
               
                  
                     (3)
                  
                        HL L 354., 2013.12.28., 22. o.
               
               
                  
                     (4)
                  
                        A Halászati Tudományos, Műszaki és Gazdasági Bizottság (HTMGB) jelentései – Evaluation of the landing obligation joint recommendations (A kirakodási kötelezettség alkalmazásáról szóló közös ajánlások értékelése, STECF-16-10), 2016. Az Európai Unió Kiadóhivatala, Luxembourg, EUR XXXX EN, JRC XXXX, XXX o. A dokumentum 
                  itt olvasható
                  .
               
               
                  
                     (5)
                  
                        Az e rendeletben alkalmazott halászeszközkódok a közös halászati politika szabályainak betartását biztosító közösségi ellenőrző rendszer létrehozásáról szóló 1224/2009/EK tanácsi rendelet végrehajtására vonatkozó részletes szabályok megállapításáról szóló 404/2011/EU bizottsági végrehajtási rendelet XI. mellékletében szereplő kódoknak felelnek meg. Azon hajók esetében, amelyek teljes hosszúsága 10 méternél rövidebb, az e rendeletben használt halászeszközkódok a FAO halászeszköz-osztályozási kódjainak felelnek meg.
               
               
                  
                     (6)
                  
                        Az Európai Parlament és a Tanács 2011. december 13-i 1343/2011/EU rendelete a GFCM (Földközi-tengeri Általános Halászati Bizottság) létrehozásáról szóló megállapodás hatálya alá tartozó területen folytatott halászattal kapcsolatos egyes rendelkezésekről és a földközi-tengeri halászati erőforrások fenntartható kiaknázásával kapcsolatos irányítási intézkedésekről szóló 1967/2006/EK tanácsi rendelet módosításáról (
                  HL L 347., 2011.12.30., 44. o.
                  ).